**REKLÁMHORDOZÓK ÉPÍTMÉNYADÓZTATÁSA**

Tisztelt Gyöngyösi Állampolgárok, Magánszemély Adózók, Vállalkozók!

Tájékoztatjuk Önöket, hogy a helyi adókról szóló C. törvény (továbbiakban Htv.) változása miatt 2018. január 1-jei hatállyal, kötelező jelleggel bevezetésre került a reklámhordozók adóztatása az építményadóban.

Az eddig hatályos Htv. szerint az építményadó kötelezettség a lakás és nem lakás céljára szolgáló épület, épületrészre terjedt ki, mely mellett 2018-tól az adókötelezettség kiterjed az önkormányzat illetékességi területén lévő ingatlanon elhelyezett, a településkép védelméről szóló törvény szerinti reklámhordozóra. Értelemszerűen az új adótárgy bevezetése Gyöngyös Város Önkormányzata Képviselő-testületének a helyi adókról szóló 27/2010. (XII.16.) önkormányzati rendeletének (Továbbiakban: helyi adó rendelet) építményadó rendelkezéseinek módosítását is szükségessé tette.

A reklámhordozók adókötelezettségének bevezetése mellett ugyanakkor a Képviselő-testület 2018. január 1-jétől 360 Ft/m2-ről 300 Ft/m2-re csökkentette az építményadó mértékét a lakó- és üdülőingatlanokhoz tartozó lakással és üdülővel azonos helyrajzi számon épített, illetve a társasházi alapító okiratnak megfelelően a társasházakban lévő lakástulajdonokhoz albetétként nyilvántartott gépjárműtároló esetében.

A Htv. és a helyi adó rendelet hatályos szabályozása alapján **2018.január 1-jétől adókötelessé válik az önkormányzat illetékességi területén lévő ingatlanon elhelyezett, a településkép védelméről szóló törvény szerinti reklámhordozó.** (Htv. 11/A. §)

A településkép védelméről szóló 2016. évi LXXIV. törvény értelmében:

* **reklámhordozó** a funkcióját vagy létesítésének célját tekintve túlnyomórészt a településkép védelméről szóló törvény szerinti reklám közzétételét, illetve elhelyezését biztosító, elősegítő vagy támogató eszköz, berendezés, létesítmény.
* **reklám**: **a gazdasági reklámtevékenység alapvető feltételeiről és egyes korlátairól szóló** [**2008. évi XLVIII. törvény 3. § d) pontja**](https://optijus.hu/optijus/lawtext/A0800048.TV#sidlawrefP(3)p(d)) **szerinti gazdasági reklám,** ide nem értve
1. a cégtáblát, üzletfeliratot, a vállalkozás használatában álló ingatlanon elhelyezett, a vállalkozást népszerűsítő egyéb feliratot és más grafikai megjelenítést,

b) az üzlethelyiség portáljában (kirakatában) elhelyezett gazdasági reklámot,

c) a járművön elhelyezett gazdasági reklámot, továbbá

d) a tulajdonos által az ingatlanán elhelyezett, annak elidegenítésére vonatkozó ajánlati felhívást

 (hirdetést), valamint a helyi önkormányzat által lakossági apróhirdetések közzétételének

 megkönnyítése céljából biztosított táblán vagy egyéb felületen elhelyezett, kisméretű

 hirdetéseket.

* **gazdasági reklám:** olyan közlés, tájékoztatás, illetve megjelenítési mód, amely valamely birtokba vehető forgalomképes ingó dolog – ideértve a pénzt, az értékpapírt és a pénzügyi eszközt, valamint dolog módjára hasznosítható természeti erőket – (továbbiakban együtt: termék), szolgáltatás, ingatlan, vagyoni értékű jog (a továbbiakban mindezek együtt: áru) értékesítésének vagy más módon történő igénybevételének előmozdítására, vagy e céllal összefüggésben a vállalkozás neve, megjelölése, tevékenysége népszerűsítésére vagy az áru, árujelző ismertségének növelésére irányul.

Az adó **alanya** az, aki az év első napján a reklámhordozó Polgári Törvénykönyv szerinti tulajdonosa. (Htv. 12/A. §)

**Adókötelezettség keletkezése, változása és megszűnése**: az adókötelezettség a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján keletkezik. Az adókötelezettség a reklámhordozó lebontása, eltávolítása vagy megsemmisülése, de legkorábban az adókötelezettség keletkezése évének utolsó napjával szűnik meg. (Htv. 14. § (5) bekezdés)

Az **adó alapja** a reklámhordozó reklámközzétételre használható, négyzetméterben – két tizedesjegy pontossággal – számított felülete. (Htv. 15/A. §)

Az építményadó **mértékének** Htv. szerinti felső határa 12.000 Ft/m2, a Képviselő-testület a helyi adó rendeletével azonban csak **3.000 Ft/m2** adómértéket állított meg.

A fenti jogszabályok alapján a **reklámhordozó tulajdonosának** a 2018. január 1-jén a tulajdonában álló reklámhordozókról **adatbejelentést** **kell tenniük** a honlapon megtalálható adatbejelentési nyomtatványon. Az adatbejelentést az adóalanyoknak 2018. január 1-jét követően, de legkésőbb **2018. január 15-ig** kell megtenniük! Amennyiben a reklámhordozó megszerzése év közben történik, arról az adatbejelentést a szerzést követő év január 15-ig kell megtenni.

Az adatbejelentés alapján az építményadót – ún. kivetéses adóként – határozatban fogja az önkormányzati adóhatóságunk előírni, amit az adó alanyának (tulajdonosnak) két egyenlő részletben – március 15. és szeptember 15. napjáig – kell megfizetnie.

Tájékoztatjuk a Tisztelt Adózókat, hogy a **reklámhordozó utáni építményadóról történő adatbejelentési nyomtatvány megtalálható a** [**www.gyongyos.hu**](http://www.gyongyos.hu) **/Adó- és pénzügyek/Építményadó alatt.**

Kérjük, hogy a reklámhordozó tulajdonosok az adatbejelentést **2018. január 15.** napjáig szíveskedjenek teljesíteni!

Amennyiben az adókötelezettséggel kapcsolatban kérdése van, szívesen állunk a rendelkezésére!

Ügyfélfogadási napok: hétfő és szerda 730-1600 óráig, péntek 730-1330 óráig

|  |  |  |
| --- | --- | --- |
| ÜGYFÉLKÖRAdózó vezetéknevének kezdőbetűje szerinti felosztás | ÜGYINTÉZŐ | TELEFONSZÁM |
| **Magánszemélyek kommunális adója, építményadó, idegenforgalmi adó, iparűzési adó, gépjárműadó** |
| A, Á, B, C, CZ, valamint az 1. sz. Lakszöv - 99. Ker.  | Kurcsinka Tamásné („B” ép. 7. szoba) | 37/510-300/428 |
| CS, D, E, É | Fricz Andrea („B” ép. 7-8. szoba) | 37/510-300/426 |
| F, G, GY, H | Molnár Andrea („B” ép. 7. szoba) | 37/510-300/428 |
| I, J, K | Fisterné Ördög Ildikó („B” ép. 8. szoba) | 37/510-300/429 |
| L, M, N, NY, O, Ó, Ö, Ő, Pa-Pd | Gálné Kiss Beatrix („B” ép. 6. szoba) | 37/510-300/432 |
| Pe, Q, R, S, Sza-Sze | Bodó Edit („B” ép. 7-8. szoba) | 37/510-300/426 |
| Szé, T, TY, U, Ú, Ü, Ű, V, W, X, Y, Z, Zs | Schmetzné Harman Szilvia („B” ép. 6.szoba) | 37/510-300/432 |
| **Helyi adótartozások behajtása** | Frikk Henriett („B” épület 9. szoba) | 37/510-300/427 |
| **Egyéb és idegen helyről kimutatott köztartozások behajtása** | Joóné Wachtler Zsuzsa („B” épület 9. szoba) | 37/510-300/430 |
| **Könyvelés** | Vernyik Tamásné („B” épület 5. szoba) | 37/510-300/424 |

Gyöngyös Város Önkormányzati Adóhatósága